BG Официален вестник на Европейския съюз C 387/22

Публикация на заявка за промени съгласно член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

2012/C 387/09

Настоящата публикация предоставя право на възражение срещу заявката в съответствие с член 7 от Регламент (ЕО) № 510/2006 на Съвета (1). Възраженията трябва да бъдат получени в Комисията в срок от шест месеца от датата на настоящата публикация.

ЗАЯВКА ЗА ПРОМЕНИ

РЕГЛАМЕНТ (ЕО) № 510/2006 НА СЪВЕТА

ЗАЯВКА ЗА ПРОМЕНИ СЪГЛАСНО ЧЛЕН 9

„CABALLA DE ANDALUCÍA“

ЕО №: ES-PGI-0105-0935-09.01.2012

ЗГУ ( X ) ЗНП ( )

1. Рубрика от спецификацията на продукта, която подлежи на промяна:

—  Наименование на продукта — ☒ Описание на продукта — ☒ Географски район — ☒ Доказателство за произход — ☒ Метод на производство —  Връзка — ☒ Етикетиране — ☒ Национални изисквания — ☒ Otros. Проверка на съответствието със спецификацията

2. Вид на промяната/промените:

— ☒ Промяна в единния документ или в резюмето. —  Промяна в спецификацията на регистрирано ЗНП или ЗГУ, за които не е публикуван нито единен документ, нито резюме. —  Промяна в спецификацията, за която не се изисква промяна на публикувания единен документ (член 9, параграф 3 от Регламент (ЕО) № 510/2006). —  Временна промяна в спецификацията като последица от налагането на задължителни санитарни или фитосанитарни мерки от страна на публичните органи (член 9, параграф 4 от Регламент (ЕО) № 510/2006).

3. Промени:

3.1. Променя се буква Б) от спецификацията — Описание на продукта, с цел видът Scomber colias да бъде включен като суровина и да се позволи използването на вода със солно съдържание под 1 % като течност за консервиране:

Предвид напредъка в научните познания се предлага видът Scomber colias да бъде включен като суровина за производството на продукта със ЗГУ Caballa de Andalucía, тъй като някои таксономи, специалисти в областта на рибните видове, са на мнение, че той се различава от вида Scomber japonicus. Сведения по въпроса се съдържат в научното изследване „Phylogenetic differentiation between Atlantic Scomber colias and Pacific Scomber japonicus based on nuclear DNA sequences“ (Филогенетично разграничение между атлантическия вид Scomber colias и тихоокеанския вид Scomber japonicus въз основа на последователността на ДНК) с автори Carlos Infante, Enrique Blanco, Eugenia Zausti, Aniela Crespo и Manuel Manchado, което поместено в сборника „Genetica“ (2007), том 130, бр. 1, 1-8 DOI: 10.1007/s10709-006-0014-5.

3.2. В класическата таксономия се разграничават три разновидности на рода Scomber: S. Scombrus, S. australasicus и Scomber japonicus. В резултат на това откритие мигриращият вид от рода Scomber, който обичайно се среща в Атлантическия океан, е наречен Scomber colias, а наименованието Scomber japonicus е запазено за вида, характерен за Тихия и Индийския океан. Като суровина за производството на защитения продукт могат да се използват и двата вида:

Предлага се за производството на консерви Caballa de Andalucía в собствен сос да се одобри използването на подсолена вода със съдържание на сол под 1 % като течност за консервиране.

Използваната суровина е скумрия от видовете Scomber japonicus и Scomber colias. Производството се извършва без използване на промишлени способи и включва същите методи като използваните при консервирането на скумрия в растително масло. Характеристиките на продукта не се променят. Единственото отклонение от посочената течност за консервиране е подсолена вода, използвана за сваряването на рибата, със съдържание на сол под 1 %.

3.3. Променя се буква В) от спецификацията — Географски район, в която се включва община Chiclana de la Frontera:

Коригира се грешката в резюмето и в спецификацията, отнасяща до община Chiclana de la Frontera в провинция Cádiz. Общината бе посочена в документацията, изпратена до Европейската комисия на 29 юни 2004 г., но поради човешка грешка не се споменава в последните документи, представени във връзка с нейното публикуване.

3.4. Променя се формулировката на буква Г) от спецификацията — Елементи, доказващи, че продуктът произхожда от района на производство:

Формулировката се променя, тъй като има промяна в органа, извършващ оценката за съответствие със спецификацията на продукта. Целта е да бъде включен текст, указващ проверките, без да се посочва изрично органът, който ще ги извършва, тъй като той може да се промени.

3.5. Променя се формулировката на буква Д) от спецификацията — Описание на метода на производство на продукта, с цел включването на подсолена вода като течност за консервиране и на разновидностите на опаковките:

Формулировката на раздел „Опаковане“ се променя по следния начин:

„Продуктът представлява филета без кожа и кости в растително масло или подсолена вода. Консервите се предлагат в цилиндрични или квадратни метални кутии и в стъклени буркани.“

3.6. Промяна на буква Ж) от спецификацията — Проверка на съответствието със спецификацията на продукта:

За да се приведе текстът в съответствие с информацията, изпратена до Европейската комисия, към информацията относно системата за официални проверки на качеството в Andalucía, която е част от многогодишния план за проверки, се посочва електронната страница на Consejería de Agricultura, Pesca y Medio Ambiente de la Junta de Andalucía (органът, отговарящ за земеделието, риболова и околната среда към местното правителство), на която са оповестени субектите, извършващи проверки на съответствието със спецификацията на защитения продукт.

3.7. Променя се буква З) от спецификацията — Етикетиране:

Във формулировката на тази точка се включва логото на Caballa de Andalucía. Новият текст гласи следното:

„Върху етикетите на всяко предприятие, предлагащо на пазара консервирана скумрия със ЗГУ „Caballa de Andalucía“, задължително трябва да присъства означението „Indicación Geográfica Protegida“ (ЗГУ), логото на Европейския съюз, наименованието „Caballa de Andalucía“, както и данни от общ характер, изисквани съгласно действащото законодателство. Върху всяка опаковка, в която се предлага обхванатата от ЗГУ и предназначена за консумация скумрия, трябва да има номериран етикет, издаден от регулаторния съвет, който се поставя в съответното предприятие по начин, непозволяващ повторното му използване.“

3.8. Промяна на буква И) от спецификацията — Законодателни изисквания:

Посочената в спецификацията нормативната база се адаптира към действащото законодателство.

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

„CABALLA DE ANDALUCÍA“

ЕО №: ES-PGI-0105-0935-09.01.2012

ЗГУ ( X ) ЗНП ( )

1. Наименование:

„Caballa de Andalucía“

2. Държава-членка или трета държава:

Испания

3. Описание на земеделския продукт или храна:

3.1. Вид на продукта:

Клас 1.7 Прясна риба, мекотели и ракообразни и продукти от тях.

3.2. Описание на продукта, за който се отнася наименованието от точка 1:

Консервирани филета от скумрия в собствен сос и в растително масло, произведени без използване на промишлени способи.

Консервираната риба е с отлично качество, със сивкаво-бял цвят, плътна, крехка и сочна консистенция, приятен аромат и характерен вкус.

В зависимост от използваната за консервирането течност филетата скумрия се предлагат на пазара в маслиново масло, слънчогледово масло или във водата, в която са били сварени. Опаковките представляват квадратни или цилиндрични метални кутии или стъклени буркани.

3.3. Суровини (само за преработените продукти):

Като суровина за консервите се използва риба от видовете Scomber japonicus и Scomber colias, която се отличава с вретеновидно и издължено тяло, заострена муцуна и тънък опашен израстък. Скумрията има два ясно разделени гръбни плавника, а главата и тялото ѝ са покрити с малки люспи. Цветът ѝ е зеленикаво-син с тесни вълнообразни черни линии и петна, а коремът и страните са сребристожълти със синкаво-сиви петна. Обикновено е с дължина между 20 и 30 cm.

3.4. Фураж (само за продукти от животински произход):

—

3.5. Специфични етапи на производството, които трябва да бъдат извършени в определения географски район:

Съгласно традицията в Andalucía се използват непромишлени способи за производство. Кожата на рибата се отстранява ръчно и без използване на химически продукти. Полученият продукт е с високо качество и сивкаво-бял цвят, като се запазват всички негови отличителни качества.

За консервиране на филетата се използва само подсолена вода (със съдържание на сол под 1 %), маслиново масло или слънчогледово масло.

3.6. Специфични правила за рязане, настъргване, опаковане и др.:

—

3.7. Специфични правила за етикетиране:

На видно място върху етикетите на всяко предприятие, предлагащо на пазара консервирана скумрия със ЗГУ Caballa de Andalucía, трябва да присъстват означението „Indicación Geográfica Protegida“ (защитено географско указание), наименованието „Caballa de Andalucía“ и логото на Европейския съюз. Наред с това трябва да фигурира посоченото по-долу лого за ЗГУ, което се поставя задължително върху всички консерви с Caballa de Andalucía, обхванати от посоченото защитено географско указание.

Върху всяка опаковка, в която се разпространява предназначеният за консумация продукт със ЗГУ, трябва да бъде поставен номериран етикет, издаден от регулаторния съвет. Той се поставя в съответното предприятие по начин, непозволяващ повторното му използване.

4. Определение на географския район:

Районът на производство на консервите обхваща общините Almería, Adra, Carboneras, Garrucha и Roquetas de Mar в провинция Almería; Algeciras, Barbate, Cádiz, Chiclana de la Frontera, Chipiona, Conil, La Línea, Puerto de Santa María, Rota, Sanlúcar de Barrameda и Tarifa в провинция Cádiz; Almúñecar и Motril в провинция Granada; Ayamonte, Cartaya, Huelva, Isla Cristina, Lepe, Palos de la Frontera и Punta Umbría в провинция Huelva; Estepona, Fuengirola, Málaga, Marbella и Vélez-Málaga в провинция Málaga.

5. Връзка с географския район:

5.1. Специфични характеристики на географския район:

Продуктът се произвежда в консервни предприятия, разположени в района на производство, като се спазват изискванията на спецификацията — най-вече по отношение на непромишленото преработване с традиционни методи, позволяващи да се съхранят естествените характеристики на продукта.

В производствения процес особено значение има етапът, при който се отделя кожата на рибата. Това се извършва на ръка и по традиционен метод, за който са необходими специализирани умения, предавани от поколение на поколение.

5.2. Специфични характеристики на продукта:

Традиционните методи, използвани за консервирането на Caballa de Andalucía, позволяват запазването на естествените качества на рибата и по-специално на нейната плътна, крехка и сочна консистенция, приятен аромат и характерен вкус.

Като суровина се използва скумрия от гореуказаните видове, които, макар и мигриращи, се срещат обичайно в близост до бреговете на определения географски район.

5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ):

Уловът на мигриращи видове в Южна Испания е бил практикуван още преди три хиляди години — откакто финикийците и тартесийците започнали да ловят риба тон, ауксида и скумрия, използвайки малки мрежи, примитивни мрежи гъргър и обичайните въдица и кукички. Важна роля е имал и преработвателният отрасъл, възникнал към началото на I век сл. Хр, като има данни, че преработка на риба тон и на скумрия се е извършвала по цялото крайбрежие на Аndalucía. Като пример за тези традиции могат да се посочат известните руини на Baelo Claudia край Bolonia (Tarifa), където все още има останки от водоеми. Тези данни потвърждават, че консервирането в Andalucía на риба, уловена в района на производство, е част от многовековна традиция, която се е запазила до наши дни. Наред със суровината използваните непромишлени методи гарантират високото качество на крайния продукт, неговите специфични органолептични характеристики и безопасност за потребителите.

Основен фактор за развитието на непромишления консервен сектор е наличието на малки и средни семейни предприятия, управлявани от основателите или техните наследници, което е позволило съхраняването на традиционните методи на производство. Вековните традиции на този вид производство в Andalucía, при което специфичните умения се предават от поколение на поколение, осигуряват наличието на висококвалифицирана работна ръка, която е основен фактор за производството на защитения продукт.

Препратка към публикуваната спецификация:

(Член 5, параграф 7 от Регламент (ЕО) № 510/2006 на Съвета)

Пълният текст на спецификацията на продукта е публикуван на:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Caballa.pdf

или

Достъп до документа е предоставен също през началната електронна страница на местния орган по въпросите на земеделието и риболова (Consejería de Agricultura y Pesca): http://www.juntadeandalucia.es/agriculturaypesca/portal), след което се избират следните опции: Industrias Agroalimentarias/Calidad y Promoción/Denominaciones de Calidad/Otros Productos — спецификацията е при съответното наименование за качество (denominación de calidad).

(1) ОВ L 93, 31.3.2006 г., стр. 12.